Η ηθικοπολιτική ύπαρξη των ΜΚΟ
Authors: Νικολαΐδη Άννα 
Published: July 2022

Στην παρούσα έρευνα θα επιχειρήσουμε, με σημείο εκκίνησης την ιστορική αναδρομή στη σύσταση των Μη Κυβερνητικών Οργανώσεων, να θέσουμε ως αντικείμενο συζήτησης τη φιλοσοφική αντίληψη του ωφελιμισμού και της πρακτικής της εφαρμογής στις ΜΚΟ. Έτσι, αρχής γενομένης από την ανάλυση του τρόπου και των βασικών αρχών μέσω των οποίων οι εν λόγω οργανώσεις δραστηριοποιούνται, θα προβούμε στο πρώτο κεφάλαιο στην κατηγοριοποίησή τους και στην μεταξύ τους υφιστάμενη διάκριση και, παρότι καλύπτουν ένα πολύ ευρύ φάσμα, θα επιχειρήσουμε να οριοθετήσουμε τη λειτουργία τους. Στο δεύτερο κεφάλαιο θα συνυπολογίσουμε τη συνεισφορά των μη κυβερνητικών οργανώσεων στα θεσμικά όργανα της Ευρωπαϊκής Ένωσης καθώς και στις διεθνείς διασκέψεις. Επιπλέον, μέσω αυτής της ανάλυσης, θα διαπιστωθεί ο τρόπος διά του οποίου αυτή η συνεργασία συνέβαλε ουσιαστικά στην αναβάθμιση του ρόλου τους. Θα διερευνηθούν επίσης βασικά ζητήματα όπως η λογοδοσία, η χρηματοδότησή τους, ο τρόπος ανάπτυξής τους αλλά και πώς αυτά ισχύουν εντός της ελληνικής επικράτειας. Στο τρίτο κεφάλαιο θα επιχειρήσουμε να εισέλθουμε στον βασικό πυρήνα της παρούσας διατριβής, ήτοι στον ηθικο-πολιτικό χαρακτήρα των Μη Κυβερνητικών Οργανώσεων, εστιάζοντας την έρευνά μας στο αποτύπωμα που αυτές έχουν αφήσει στη συνείδηση του κόσμου, στο είδος διαπλοκής της λειτουργίας τους με τις εταιρείες και τις Κυβερνήσεις και στο πώς αυτή η σχέση είναι άλλοτε βαθιά ανταγωνιστική και άλλοτε συνεργατική, ενώ παράλληλα δίνεται απάντηση στο ερώτημα γιατί υπάρχει τόση καχυποψία απέναντί τους και σε ποια σημεία επικεντρώνεται η κριτική που ενίοτε ασκείται σ’ αυτές. Στο τέταρτο κεφάλαιο θα ασχοληθούμε με μια πολύ σημαντική συνιστώσα των Μη Κυβερνητικών Οργανώσεων, τον εθελοντισμό. Θα εξετάσουμε πώς αυτή η κινητήρια δύναμη των Μη Κυβερνητικών Οργανώσεων εξελίσσεται τα τελευταία χρόνια, τί προοπτικές έχει και πώς επίσης λειτουργεί στην Ελλάδα. Στο πέμπτο κεφάλαιο θα αναλύσουμε μια βασική παράμετρο της κοινωνικής προσφοράς: την εταιρική κοινωνική ευθύνη που έχει αναπτυχθεί πολύ έντονα τα τελευταία χρόνια από την πλευρά των εταιρειών. Στο έκτο κεφάλαιο θα προσεγγίσουμε τον τρόπο προσαρμογής των Μη Κυβερνητικών οργανώσεων στη νέα κοινωνικο-πολιτική πραγματικότητα των τελευταίων ετών, τις προκλήσεις που έχουν τεθεί και επίσης τις τελευταίες εξελίξεις που υπάρχουν στον νομοθετικό και θεσμικό τομέα. Όσον αφορά τις Μη Κυβερνητικές Οργανώσεις που δραστηριοποιούνται στην Ελλάδα, στο έβδομο κεφάλαιο θα παρουσιάσουμε την πρώτη μας έρευνα που διεξήχθη στα πλαίσια αυτής της διδακτορικής διατριβής, με σκοπό να διαπιστώσουμε πώς βλέπουν τις μη κυβερνητικές οργανώσεις οι πολίτες. Θα παρουσιάσουμε τα αποτελέσματα αυτής της έρευνας στην οποία οι ερωτώμενοι απάντησαν σε πολλές ερωτήσεις που έχουν να κάνουν με τον εθελοντισμό καθώς και άλλα θέματα τα οποία διερευνήθηκαν στην παρούσα διατριβή. Στη δεύτερη έρευνα, η οποία έλαβε χώρα αμέσως μετά την πρώτη, διερευνήσαμε τη στάση των πολιτών απέναντι στο προσφυγικό-μεταναστευτικό ζήτημα των τελευταίων ετών και την ηθική στάση που τηρούν σε σχέση με την προσφορά προς τους πρόσφυγες σε συνάρτηση με τις θεωρίες του Καντ και του Ντεριντά επί αυτού του θέματος.